Title: ข้อบังคับมหาวิทยาลัยมหาสารคาม ว่าด้วยการเลือกกรรมการสภามหาวิทยาลัยประเภทผู้แทนคณาจารย์  พ.ศ. 2538

ข้อบังคับมหาวิทยาลัยมหาสารคาม

ข้อบังคับมหาวิทยาลัยมหาสารคาม
ว่าด้วย
การเลือกตั้งกรรมการสภามหาวิทยาลัยประเภทผู้แทนคณาจารย์
พ.ศ. ๒๕๓๘[๑]

อาศัยอำนาจตามความในมาตรา ๑๒ วรรคสาม และมาตรา ๑๔ (๒) แห่งพระราชบัญญัติมหาวิทยาลัยมหาสารคาม
พ.ศ. ๒๕๓๗ สภามหาวิทยาลัยมหาสารคามจึงออกข้อบังคับ ว่าด้วยการเลือกตั้งกรรมการสภามหาวิทยาลัยประเภทผู้แทนคณาจารย์ไว้ดังต่อไปนี้

ข้อ ๑ 
ข้อบังคับนี้เรียกว่า "ข้อบังคับมหาวิทยาลัยมหาสารคาม ว่าด้วย
การเลือกตั้งกรรมการสภามหาวิทยาลัยประเภทผู้แทนคณาจารย์ พ.ศ. ๒๕๓๘"

ข้อ ๒ 
ให้ใช้ข้อบังคับนี้ตั้งแต่วันถัดจากวันประกาศเป็นต้นไป

ข้อ ๓ 
ให้มหาวิทยาลัยแต่งตั้งคณะกรรมการขึ้นคณะหนึ่ง เรียกว่า "คณะกรรมการดำเนินการเลือกตั้งกรรมการสภามหาวิทยาลัยประเภทผู้แทนคณาจารย์"
ประกอบด้วยประธานสภาคณาจารย์เป็นประธานกรรมการและมีกรรมการอันได้แก่กรรมการสภาคณาจารย์ประเภทผู้แทนหน่วยงานทุกหน่วยงานเป็นกรรมการและให้ประธานสภาคณาจารย์เลือกสมาชิกสภาคณาจารย์ประเภททั่วไป
๑ คน เป็นกรรมการและเลขานุการ และอีก ๑ คน เป็นกรรมการและผู้ช่วยเลขานุการ

ข้อ ๔ 
คณะกรรมการดำเนินการเลือกตั้งกรรมการสภามหาวิทยาลัยประเภทผู้แทนคณาจารย์มีอำนาจหน้าที่ดังนี้
๔.๑ กำหนดวัน เวลา และสถานที่ทำการรับสมัครเลือกตั้ง
๔.๒ กำหนดวัน เวลา และสถานที่ทำการเลือกตั้ง
๔.๓ กำหนดลักษณะบัตรเลือกตั้ง
๔.๔ จัดทำรายชื่อคณาจารย์ผู้มีสิทธิออกเสียงเลือกตั้ง
และประกาศรายชื่อให้ทราบโดยทั่วกันก่อนวันเลือกตั้งไม่น้อยกว่าสิบห้าวัน
การทักท้วงรายชื่อผู้มีสิทธิออกเสียงเลือกตั้งให้กระทำไม่น้อยกว่าเจ็ดวันก่อนวันเลือกตั้ง
๔.๕ ดำเนินการรับสมัครเลือกตั้ง อำนวยการเลือกตั้ง
โดยวิธีเลือกตั้งทั่วไป แบบลงคะแนนลับ และดำเนินการตามที่มีกำหนดไว้ในข้อบังคับนี้
๔.๖ รายงานผลการเลือกตั้งต่ออธิการบดี

ข้อ ๕ 
คุณสมบัติของกรรมการสภามหาวิทยาลัยประเภทผู้แทนคณาจารย์มีดังต่อไปนี้
๕.๑ เป็นคณาจารย์ประจำในมหาวิทยาลัยมหาสารคาม
ซึ่งมิใช่ผู้ดำรงตำแหน่งรองอธิการบดี คณบดี ผู้อำนวยการสถาบัน ผู้อำนวยการสำนัก
ผู้อำนวยการศูนย์หรือหัวหน้าหน่วยงานที่เรียกชื่ออย่างอื่นที่มีฐานะเทียบเท่าคณะ
๕.๒ ไม่เป็นผู้อยู่ระหว่างถูกตั้งกรรมการสอบสวนความผิดทางวินัยในวันสมัครรับเลือกตั้ง
๕.๓
ไม่เป็นผู้อยู่ระหว่างต้องรับโทษเพราะกระทำผิดทางวินัยในวันรับสมัครเลือกตั้ง

ข้อ ๖  ผู้มีสิทธิเลือกตั้ง
ได้แก่ คณาจารย์ประจำของมหาวิทยาลัยมหาสารคาม

ข้อ ๗ 
ให้ผู้มาออกเสียงเลือกตั้ง เลือกผู้สมัครได้ไม่เกินสามคน โดยเลือกจากผู้สมัครที่มาจากคณะที่ตนสังกัดอย่างน้อยหนึ่งคน
และผู้สมัครอื่นอีกสองคน

ข้อ ๘ 
การนับคะแนนเสียงให้ถือตามคะแนนเสียงข้างมาก ในแต่ละหน่วยคณะๆละหนึ่งคนและจากการเลือกตั้งทั่วไปอีกสองคน
รวมเป็นหกคน ถ้าคะแนนเสียงเท่ากันให้ใช้วิธีจับสลาก

ข้อ ๙ 
ให้อธิการบดีประกาศผลการเลือกตั้งและนำเสนอต่อสภามหาวิทยาลัยเพื่อทราบ
การเป็นกรรมการสภามหาวิทยาลัยเริ่มแต่วันที่อธิการบดีลงนามในประกาศผลการเลือกตั้ง

ข้อ ๑๐ 
คณาจารย์ประจำอาจคัดค้านผลการเลือกตั้งภายในเจ็ดวัน นับแต่วันประกาศผลการเลือกตั้ง
โดยทำเป็นหนังสือเสนอต่ออธิการบดีเพื่อวินิจฉัย

ข้อ ๑๑ 
ในกรณีที่กรรมการสภามหาวิทยาลัยประเภทผู้แทนคณาจารย์พ้นจากตำแหน่งก่อนวาระให้มีการเลือกตั้งซ่อมภายในสี่สิบห้าวัน
เว้นแต่วาระของกรรมการที่พ้นจากตำแหน่งจะเหลือน้อยกว่าเก้าสิบวัน

ข้อ ๑๒ 
การตีความตามข้อบังคับนี้ หรือการดำเนินการอื่นใดที่ไม่มีระบุไว้ในข้อบังคับนี้
ให้อยู่ในวินิจฉัยของคณะกรรมการดำเนินการเลือกตั้ง ตามข้อ ๓

ข้อ ๑๓ 
ให้อธิการบดีเป็นผู้รักษาการตามข้อบังคับนี้

ประกาศ ณ วันที่ ๒๐ มีนาคม พ.ศ. ๒๕๓๘
ถวิล  ไพรสณฑ์
รัฐมนตรีว่าการทบวงมหาวิทยาลัย
นายกสภามหาวิทยาลัยมหาสารคาม

[๑] ราชกิจจานุเบกษา
เล่ม ๑๑๒/ตอนพิเศษ ๑๒ ง/หน้า ๑๙/๒๐ เมษายน ๒๕๓๘